आर्थिक वर्ष ०७४/७५ मा अघिल्लो आर्थिक वर्षको तुलनामा बैंक निक्षेप १९ प्रतिशत बढेर २०७५ असार मसान्तमा २७ खर्ब ४२ अर्ब रुपैयाँ पुगेको छ । यस्तै, गत आर्थिक वर्षमा अघिल्लो आर्थिक वर्षको तुलनामा २३ प्रतिशत बढी कर्जा प्रवाह भई कुल कर्जा प्रवाह असार मसान्तमा २७ खर्ब ६३ अर्ब रुपैयाँ पुगेको छ । केन्द्रीय बैंकले प्राथमिक पँुजी र निक्षेपको ८० प्रतिशत मात्र कर्जा प्रवाह गर्न पाउने व्यवस्था गरेको छ । यसको कारण बैंकहरूलाई कर्जाको बजार विस्तार गर्न कहिलेकाहीं अप्ठेरो पर्छ । मुनाफाको दबाबमा छिटो तथा सुनिश्चित मुनाफा आउने क्षेत्र छोडेर उत्पादनमूलक कर्जा प्रवाहको लागि केन्द्रीय बैंकले पुनर्कर्जाको सुविधा दिएको भए पनि त्यसको व्यावहारिक प्रयोग उल्लेख्य हुन सकेको छैन ।
